ועדת המשנה למעקב אחר הטיפול בחקיקה התלויה במצב חירום, כנסת 24, פרוטוקול מספר 4, 2022-06-07 14:00

איתן גינזבורג: שלום לכולם.

איתן גינזבורג: אני מתכבד לפתוח את ישיבת הוועדה המשותפת של ועדת החוץ והביטחון וועדת חוקה, חוק ומשפט לעניין הכרזה על מצב חירום.

איתן גינזבורג: אנחנו ממשיכים בדיון מעקב אחר עבודת הממשלה בדבר ניתוק זיקתם של חוקים וצווים למצב החירום.

איתן גינזבורג: כפי שאמרנו בזמנו, אנחנו נפגשים אחת לתקופה כדי לראות מה הסטטוס או מה מצב החיקוקים תלויי מצב החירות בקרב משרדי ממשלה שונים, בכל פעם משרדים אחרים, כדי לראות את תהליך העבודה ולראות שאנחנו מגיעים ליעד שאותו הצבנו לעצמנו.

איתן גינזבורג: נצלול הישר לעבודה, ברשותכם.

איתן גינזבורג: נתחיל עם משרד התחבורה כי את ממהרת וצריכה ללכת.

איתן גינזבורג: נעבור דבר-דבר.

איתן גינזבורג: נתחיל עם צו הפיקוח על מצרכים ושירותים (הפעלת רכבל) – מה מצבנו?

לימור אבולוף: מאז הדיון הקודם ועד היום אנחנו כמעט לקראת סיום הליך RIA.

לימור אבולוף: הדוח כבר כמעט מוכן.

לימור אבולוף: הובטח לנו שזה יהיה מוכן מחר.

לימור אבולוף: כלומר, הוועדה הייתה אמורה להתכנס ביום חמישי וזה היה אמור להיות מאושר ומוכן ביום רביעי.

איתן גינזבורג: אני אעשה לכם סגירת מעגל לאירוע.

איתן גינזבורג: אני אחרי יום מאוד מאוד ארוך אתמול שהסתיים ב-03:30 לפנות בוקר.

איתן גינזבורג: היום ב-09:00 כבר הייתי פה בניהול ועדה.

איתן גינזבורג: אז רמת הריכוז שלי מוגבלת וכנראה גם רמת ההבנה שלי בשעות האלה, אז תסלחו לי.

לימור אבולוף: כולנו ערים למה שהתרחש כאן.

לימור אבולוף: הדוח RIA יהיה מוכן ביום-יומיים הקרובים.

לימור אבולוף: אני מניחה שעד סוף השבוע יהיה מוכן הדוח.

איתן גינזבורג: איך הצלחת לעשות RIA תוך חודש?

לימור אבולוף: הצלחתי.

איתן גינזבורג: זה דבר שמשרד ראש הממשלה צריך לשפשף את עיניו ולהגיד - - -

לימור אבולוף: אנחנו הלשכה המשפטית עם גורמי המקצוע האצנו בהליך הזה.

איתן גינזבורג: כל הכבוד.

איתן גינזבורג: יישר כוח.

עידו בן יצחק: אתם יכולים להעביר הדרכה למשרד הבריאות.

איתן גינזבורג: נדבר עם שר האוצר להוסיף תקנים ייעודיים למשרד התחבורה על-מנת להעביר הדרכה לכל משרדי הממשלה שטרם הצליחו להתגבר על תהליכי ה-RIA.

איתן גינזבורג: עד יום חמישי יסתיים תהליך ה-RIA.

איתן גינזבורג: ניתן לכם גרייס.

לימור אבולוף: אני מניחה, מקווה ורוצה להאמין שיסתיים תהליך ה-RIA עד יום חמישי הקרוב.

לימור אבולוף: במקביל, בשל חוסר במשאבים בלשכה המשפטית, הגשנו בקשה לוועדה להעסקת יועצים משפטיים חיצוניים על-מנת לאשר לנו העסקת יועץ משפטי חיצוני לצורך תזכיר החוק הזה, כדי שנעמוד בזמנים בצורה היעילה ביותר.

לימור אבולוף: אני מאמינה שנקבל.

לימור אבולוף: נגיש את הבקשה, הכנו אותה כבר, הבקשה צריכה להיות מאושרת על-ידי מנכ"לית המשרד והיא תוגש, אני מניחה, בתחילת השבוע הבא או לקראת סוף השבוע.

לימור אבולוף: אנחנו מאיצים, אנחנו מודעים לחשיבות של - - -

איתן גינזבורג: כלומר לא התחלתם לעבוד על תזכיר.

לימור אבולוף: התחלנו.

לימור אבולוף: בשביל לקדם את ה-RIA יש לנו משהו ראשוני וטיוטה ראשונית.

לימור אבולוף: אבל כדי להוציא תזכיר טוב שיכסה את כל העניינים התפעוליים והבטיחותיים ותחזוקה של הרכבל הזה, אנחנו צריכים ממש משרה מלאה על מנת לעמוד במועדים שאנחנו רוצים.

לימור אבולוף: אנחנו צריכים משרה מלאה לטובת העניין שתלווה את גורמי המקצוע לצורך הכתיבה וההליכים שהחקיקה הזאת דורשת.

איתן גינזבורג: מי אמור לאשר את היועמ"ש החיצוני?

לימור אבולוף: יש ועדה במשרד המשפטים שזה תפקידה.

לימור אבולוף: פירטנו במסמך של מספר עמודים מהם הסיבות והגורמים בגללם אנו זקוקים לייעוץ החיצוני הזה.

לימור אבולוף: ברגע שיאשרו, נוכל לצאת להליך - - -

איתן גינזבורג: ברגע שהמנכ"לית תאשר אז תוכלו לפנות לוועדה שהיא תתכנס ואז היא תבחן אם צריך את זה.

איתן גינזבורג: ורק אם היא תחליט שצריך את זה, היא תשלח לכם מכתב בכמה עמודים ואז תצאו בקול קורא או מכרז, אלא אם יש לכם כבר יועץ משפטי.

איתן גינזבורג: יש לכם יועץ משפטי שאתם רוצים אותו?

לימור אבולוף: לא.

איתן גינזבורג: אז תעשו תהליך שלם של איתור משרד עורכי דין או עורך דין מקצועי שעוסק ומתמקצע בתחום רכבלים וילמד את החומר תקופה מסוימת כי הוא איננו מכיר ובקי.

לימור אבולוף: אנחנו מן הסתם נלווה אותו.

איתן גינזבורג: ברור.

איתן גינזבורג: אבל יש לכם מצוקת כוח אדם.

איתן גינזבורג: ואז, אחרי שהמנכ"לית אישרה והוועדה תאשר ואתם תקבעו את הקריטריונים של הייעוץ המשפטי החיצוני ואז תאתרו אותו ואז תתקשרו איתו ואז הוא יגיד שהוא צריך זמן ללמוד את החומר ואז פתאום נגיע למצב שבחיים לא נעמוד באוגוסט עם תזכיר.

לימור אבולוף: באוגוסט הקרוב?

איתן גינזבורג: כן.

איתן גינזבורג: מה את מופתעת?

איתן גינזבורג: אתם אמרתם את זה פעמיים.

לימור אבולוף: בדיון האחרון אמרנו לקראת סוף השנה.

לימור אבולוף: אמרנו סוף השנה ואז אתם אמרתם שסוף השנה זה רחוק מדי וכתבתם מכתב למנכ"לית.

לימור אבולוף: כולנו מנסים להתכנס, אבל אוגוסט הקרוב לא היה מבחינתי - - -

איתן גינזבורג: בפברואר אמרתם שהתזכיר יסתיים באוגוסט.

איתן גינזבורג: במרץ אמרתם שהתזכיר יסתיים באוגוסט.

איתן גינזבורג: במאי אמרתם שטרת התחלתם לעבוד על ה-RIA ולכן "נסיים את זה רק בדצמבר".

איתן גינזבורג: היום אנחנו מתבשרים שסיימתם לעבוד על ה-RIA אבל זה עדיין נשאר בדצמבר.

איתן גינזבורג: פנינו לשרה פעמיים: ב-16 בפברואר ו-2 במאי, יום אחרי הדיון בוועדה.

איתן גינזבורג: טרם קיבלנו את התייחסותה של השרה או התייחסות המשרד לפניותינו, לשתיהן.

איתן גינזבורג: אז כן, אני מצפה שזה יהיה יותר מהר מדצמבר.

איתן גינזבורג: קיוויתי לאוגוסט, בטח אם כבר סיימתם RIA in no time וכבר דיברנו עם משרד האוצר שיקימו מחלקה מיוחדת בלשכה המשפטית שיבואו ללמוד מכם איך עושים RIA תוך פחות מחודש.

לימור אבולוף: אז הנה.

לימור אבולוף: אנחנו עושים והשרה ביקשה שהלשכה המשפטית תתייחס לזה ברצינות ותאיץ.

לימור אבולוף: ישבנו בישיבות על גבי ישיבות וממש עזבנו הרבה עבודה בצד על-מנת להתכנס למועד שביקשת מאיתנו ואנחנו משתדלים לקדם את זה.

לימור אבולוף: אבל במגבלת כוח האדם המצומצם שיש לנו כרגע בלשכה, אנחנו משתדלים לעשות את המיטב.

לימור אבולוף: אשמח לבוא לדיון הבא שנוזמן אליו ולהגיד לך שכבר יש יועץ משפטי חיצוני.

איתן גינזבורג: לא יהיה.

לימור אבולוף: כבר עובדים על זה.

לימור אבולוף: אני מקווה שכן.

לימור אבולוף: הנה, בפעם שעברה גם לא האמנת שתוך חודש נצליח להעביר הליך RIA.

איתן גינזבורג: גם את לא האמנת.

לימור אבולוף: נכון.

איתן גינזבורג: מי הגורם במשרד המשפטים שמאשר יועצים חיצוניים?

איתן גינזבורג: לך תדע.

איל זנדברג: לא נראה לי שזה המקום לדון בו.

איל זנדברג: זו פעם ראשונה שומע את זה.

איתן גינזבורג: לא.

איתן גינזבורג: סתם לדעת.

איתן גינזבורג: אני לומד ככה גם את התנהלות הממשלה.

איתן גינזבורג: יש ועדה שמאשרת יועצים משפטיים חיצוניים.

איל זנדברג: יש ועדה – אני לא זוכר בדיוק – בלשכת מנכ"ל שרואה בחתך רוחבי במשרדי הממשלה שצריך להעסיק יועץ משפטי חיצוני.

איל זנדברג: יש אמות מידה ויש כללים.

איל זנדברג: הבנתי שעוד לא הוגשה הבקשה.

איתן גינזבורג: הם עוד לא הגישו למנכ"לית.

איתן גינזבורג: למנכ"לית זה הוגש - - -

לימור אבולוף: לא.

לימור אבולוף: הבקשה הוגשה היום ללשכת המנכ"לית.

איתן גינזבורג: היא תחזיר תשובה רק בסוף השבוע הבא.

לימור אבולוף: היא מודעת לזה.

לימור אבולוף: דיברנו איתה על זה.

לימור אבולוף: היא יודעת על זה.

לימור אבולוף: זה לא שעכשיו היא תקבל את הבקשה ואז נדון בזה.

לימור אבולוף: היא מודעת לזה, זה בא מלשכת מנכ"לית ומלשכת השרה.

לימור אבולוף: ללשכה המשפטית אין האפשרות וכוח האדם, אז ניעזר ביועצים.

איתן גינזבורג: כבר דיברתם עם הוועדה במשרד המשפטים ?

איתן גינזבורג: להכין אותם כמו שהכנתם את המנכ"לית.

לימור אבולוף: לא.

לימור אבולוף: אולי היועץ המשפטי.

לימור אבולוף: אני חושבת שלא.

לימור אבולוף: אני לא עשיתי את זה.

לימור אבולוף: אני הכנתי חוות דעת והכנתי את כל המסמכים שצריך לצורך העניין, בקשה מפורטת.

איתן גינזבורג: טוב.

איתן גינזבורג: הבשורות הטובות הן שסיימתם את ה-RIA.

איתן גינזבורג: הבשורות הרעות הן שאני לא יכול להתערב לכם בעבודה.

איתן גינזבורג: אז אני מציע – זו רק הצעה, זה כל כוחי, רק להציע – לעלות ללשכת המנכ"לית – את עולה או יורדת ללשכת המנכ"לית?

לימור אבולוף: אני הולכת.

איתן גינזבורג: באותה קומה.

איתן גינזבורג: אז פשוט לעבור את דלת הזכוכית ולדאוג שהיא תחתום על המסמך הזה, על הבקשה, עוד השבוע, כמו שאתם דואגים שעוד השבוע הזה, עוד השבוע.

איתן גינזבורג: לדבר בטלפון, להתקשר אל לשכת מנכ"ל משרד המשפטים להגיד להם: תשמעו, זה דחוף, משגעים אותנו בכנסת, אנא, כנסו את הוועדה.

איתן גינזבורג: מי יושבת-ראש הוועדה, מי יושב-ראש הוועדה?

איתן גינזבורג: תסבירו את האירוע כמו שעשיתם עם המנכ"לית, להעביר את המסמך הרשמי, כי אחרת במשרד המשפטים לא מדברים כשאין מסמך רשמי, ולדאוג שכבר יקבעו לכם מועד.

איתן גינזבורג: ככה, אין מה לעשות.

לימור אבולוף: בטוח שאני אעשה את זה.

לימור אבולוף: אני גם צירפתי את המכתבים.

לימור אבולוף: הכול בסדר.

לימור אבולוף: אני ממש אאיץ בזה.

איתן גינזבורג: אשמח.

איתן גינזבורג: תודה.

איתן גינזבורג: טוב, התחלנו אופטימיים יצאנו מבולבלים.

איתן גינזבורג: בואו נעבור על צו הפיקוח על מצרכים ושירותים (הסעת סיור, הסעה מיוחדת והשכרת רכב), מה מצבנו?

איתן גינזבורג: אחרי המנכ"לית?

לימור אבולוף: רגע.

לימור אבולוף: אנחנו מדברים על ההשכרה.

עידו בן יצחק: פה זה מפוצל.

עידו בן יצחק: בכל אחד מטפלים אחרת.

עידו בן יצחק: ההשכרה הולכת עם המוניות ותזכיר חוק.

עידו בן יצחק: זה מה שדווח לי.

איתן גינזבורג: בתזכיר שאושר בכנסת ה-20.

לימור אבולוף: - - - של התקנה ואחזקה של מונים למוניות בהשכרת רכב.

לימור אבולוף: על זה אנחנו מדברים, נכון?

לימור אבולוף: זה בטיפולה של חווה מהלשכה המשפטית שלנו, שנבצר ממנה להגיע בשל דיון ועדה אחר שהיא נמצאת בו כרגע.

איתן גינזבורג: פה בכנסת?

לימור אבולוף: כן.

איתן גינזבורג: אפשר להקפיץ אותה או שנחכה לה אחר-כך.

לימור אבולוף: בכל מקרה, זה מוכן.

לימור אבולוף: זה נמצא באישור - - -

איתן גינזבורג: מה מוכן?

לימור אבולוף: התזכיר חוק מוכן לפרסום.

איתן גינזבורג: התזכיר של השכרת רכב ומונים למוניות?

לימור אבולוף: כן.

לימור אבולוף: זה מוכן.

לימור אבולוף: זה מוכן לצורך פרסום.

לימור אבולוף: זה נמצא כרגע בלשכת השרה לקבלת אישור שלה לפרסום.

איתן גינזבורג: פרסום להערות הציבור?

לימור אבולוף: כן, כן.

לימור אבולוף: חווה אמרה לי שהיא מקווה שזה כבר יעלה לפרסום עוד לפני שאני אגיע לוועדה.

איתן גינזבורג: חווה הייתה איתי היום ב-09:00 בבוקר.

עידו בן יצחק: יכול להיות.

לימור אבולוף: כן.

לימור אבולוף: זו היא.

איתן גינזבורג: חווה שעוסקת בצו קנסות בעברות תעבורה?

לימור אבולוף: נכון.

לימור אבולוף: זה אמור לעלות היום או מחר לכל המאוחר לפרסום להערות הציבור.

איתן גינזבורג: לא לפרסום.

איתן גינזבורג: לאישור השרה.

לימור אבולוף: זה כבר נמצא בלשכת השרה.

איתן גינזבורג: אבל היא לא חתמה על זה.

לימור אבולוף: זה העניין.

לימור אבולוף: היינו בטוחים שעד שאני אגיע לוועדה היום בשעה 14:00 בצוהריים, היא תחתום ואנחנו נפרסם את זה.

לימור אבולוף: אבל כנראה שהיא לא נמצאת בלשכה ולכן - - -

איתן גינזבורג: השרה?

איתן גינזבורג: הייתם אומרים לי.

איתן גינזבורג: הייתי אצלה אתמול כל יום שלם.

איתן גינזבורג: הייתי מחתים אותה צ'ק צ'אק.

לימור אבולוף: כנראה שהיו לכם דברים יותר מעניינים.

איתן גינזבורג: התזכיר מוכן.

איתן גינזבורג: ותוך כמה זמן יהיה התזכיר?

איתן גינזבורג: 3 שבועות או שקיבלתם פטור ואישור מיוחד ממשרד המשפטים?

לימור אבולוף: לא שידוע לי.

איתן גינזבורג: לא ביקשתם.

לימור אבולוף: אני לא יודעת אם חווה ביקשה.

איתן גינזבורג: חווה.

איתן גינזבורג: הכול חווה.

איתן גינזבורג: לצורך התיעוד ההיסטורי בפרוטוקול, אמרתם שזה יופץ עד סוף מאי.

איתן גינזבורג: אבל לא הופץ.

לימור אבולוף: כמעט.

איתן גינזבורג: כמעט והופץ, כן.

איתן גינזבורג: כמעט והיה חוק.

איתן גינזבורג: כמעט ושילמו משכורת.

איתן גינזבורג: כמעט.

איתן גינזבורג: מה קורה ביחס להסעה מיוחדת והסעות סיור?

איתן גינזבורג: מה קורה עם משרד התיירות?

אסי סוזנה: האמת לא הייתי בטוח שנדבר על זה היום.

אסי סוזנה: אבל עקרונית נפגשנו איתם.

אסי סוזנה: אמורה להיות איתם עוד ישיבה ביום שני הבא על מנת לסגור את הנושא הזה של הביטול של רכבי אשכול מהתקנות החדשות.

אסי סוזנה: הם מבינים, גם משרד התיירות וגם המכס מבינים שאין סיבה לתת את הרישיון הזה, אין סיבה להכביד על הציבור ברישיון מיותר שאף אחד לא בודק אותו ואין לו שום משמעות, לפחות תחבורתית.

אסי סוזנה: המשמעות היחידה שיש לו זה מבחינת המכס.

אסי סוזנה: הישיבה שנקבעה היא רק לסגור את הקצוות, מה שנקרא, כדי שהמכס יראה איך הוא נותן מענה לאותה הנחה שהוא נותן או איך הוא גובה את המכס ממי שלא עומד בתקנה או מי שלא עומד בהתחייבות של 120 ימים בפועל.

איתן גינזבורג: ואז, אחרי שהם יסכימו ויבינו, מה אתם עושים עם זה?

איתן גינזבורג: החוק הזה מתבטל?

אסי סוזנה: אנחנו נבטל את צו הפיקוח.

אסי סוזנה: במקומו יהיו תקנות.

איתן גינזבורג: תקנות שלכם?

אסי סוזנה: כן.

אסי סוזנה: תקנה אחת, תקנת התעבורה, אם אני לא טועה תקנה מספר 543.

אסי סוזנה: היא כבר כמעט מוכנה.

אסי סוזנה: אם אני לא טועה, גם ה-RIA ממש לקראת סיום.

איתן גינזבורג: מתי ה-RIA מסתיימת?

איתן גינזבורג: מתי התקנה מסתיימת?

אסי סוזנה: אני מקווה שאת ה-RIA נסיים ממש בקרוב, לדעתי שבוע.

איתן גינזבורג: אנחנו לא מכירים את המילים הללו.

אסי סוזנה: הבנתי וכבר עניתי.

אסי סוזנה: אני מקווה שתוך שבוע נסיים את ה-RIA.

אסי סוזנה: התקנות, אחר-כך, תלויות באישור של המנכ"לית, השרה ופרסום לציבור.

איתן גינזבורג: אז ה-RIA מסתיימת בשבוע הבא?

אסי סוזנה: אני מקווה שתוך שבוע אנחנו נסיים את ה-RIA.

איתן גינזבורג: ב-15 ביוני?

אסי סוזנה: כן.

איתן גינזבורג: ומה עם התזכיר?

אסי סוזנה: שאלה טובה.

אסי סוזנה: אני לא יודע לענות עליה.

איתן גינזבורג: התקנה, בעצם.

אסי סוזנה: כן.

איתן גינזבורג: הלשכה המשפטית, לא?

אסי סוזנה: נכון.

איתן גינזבורג: אז שוב חזרנו אלייך.

אסי סוזנה: לא, לא.

אסי סוזנה: אני לא חושב שזה היה בנושאים שהופצו.

אסי סוזנה: לדעתי זה לא היה בנושאים.

איתן גינזבורג: טוב.

איתן גינזבורג: אז לא נציק לכם עם זה.

איתן גינזבורג: יש עוד בשורות למשרד התחבורה?

לימור אבולוף: נראה לי בשורות די טובות.

איתן גינזבורג: חצי.

לימור אבולוף: שלושה רבעים.

איתן גינזבורג: חצי.

איתן גינזבורג: אני כבר פניתי לשכת השרה בשאלה למה לא מאשרים את התזכיר ותכף נקבל תשובה.

איתן גינזבורג: בואו נעבור בינתיים למשרד האנרגיה.

איתן גינזבורג: מי נציג משרד האנרגיה בחדר?

איתן גינזבורג: אילן בכר, סגן מנהל מינהל הדלק והגז.

איתן גינזבורג: אתם בכותרות בתקופה האחרונה.

אילן בכר: אנחנו כל הזמן בכותרות.

אילן בכר: מה היה היום?

איתן גינזבורג: לא היום.

איתן גינזבורג: אמרתי אמירה כללית.

איתן גינזבורג: מה קורה עם ההסדרים במשק הדלק?

אילן בכר: ראשית, אנחנו כבר סיימנו את ה-RIA וקיבלנו גם הערות מרווח נקי לגבי ה-RIA.

אילן בכר: ה-RIA בסך הכול די טובה, היא גם קיבלה ציון יפה.

אילן בכר: אנחנו עושים עוד כמה תיקונים קטנים כדי לקבל אפילו ציון יותר גבוה.

אילן בכר: מבחינתנו ה-RIA הסתיימה.

אילן בכר: פרסמנו תזכיר חוק מוקדם יותר מלוח הזמנים שהוועדה היא קבעה לנו לפני שתי ישיבות.

איתן גינזבורג: מתי פורסם התזכיר?

אילן בכר: לפני 3 חודשים בערך.

עידו בן יצחק: לא.

עידו בן יצחק: באפריל, לדעתי.

אילן בכר: לא באפריל.

איתן גינזבורג: לא חשוב.

אילן בכר: בפברואר-מרץ.

איתן גינזבורג: למדתם את פניות הציבור?

איתן גינזבורג: היו פניות ציבור?

אילן בכר: היו הרבה פניות ציבור.

איתן גינזבורג: כמה?

איתן גינזבורג: כמה במספר.

אילן בכר: היו פניות פרטניות של הרבה חברות תשתית והיו גם כל מיני איגודים של כל מיני חברות שיווק שמאוגדות על-ידי המכון הישראלי לאנרגיה וסביבה ועוד איגוד מההסתדרות.

אילן בכר: כלומר, הם התקבצו יחד והגישו את זה יחד.

אילן בכר: זה מבחינת חברות הדלק.

אילן בכר: מקביל, יש לנו פניה לרשות מקרקעי ישראל שגם אנחנו נמצאים מולם בדיונים.

אילן בכר: אנחנו בקשר עם כולם.

אילן בכר: לקחנו את כל ההערות, קראנו אותן.

אילן בכר: אנחנו קובעים פגישות – מדובר בפגישות רבות משתתפים יחסית, גם מצדנו גם מצדם.

אילן בכר: צריך להבין שמדובר פה בשינוי כללי המשחק במשק.

אילן בכר: החברות לא כל-כך אוהבות את זה.

אילן בכר: הם מבקשים שיפויים, פיצויים, על פעולות שהמדינה עושה.

אילן בכר: זה תהליך, אבל אנחנו ממש על זה.

אילן בכר: יש גם דיונים עם משרדי ממשלה נוספים.

אילן בכר: אם אני אופטימי, עד סוף השנה אנחנו נגמור.

איתן גינזבורג: מה תגמרו עד סוף השנה?

אילן בכר: את כל הדיונים, לקבל את כל ההתייחסות ולהגיש את הצעת החוק.

אילן בכר: אני כבר אומר, ממה שאני רואה עכשיו, יהיו לא מעט חילוקי דעות.

אילן בכר: לכן עדיף שאת חילוקי הדעות האלה נעשה לפני שנגיש את כל חומר הסופי ונמנע חלק גדול מהחיכוכים שיהיו.

איתן גינזבורג: היית בישיבה הקודמת?

אילן בכר: כן.

אילן בכר: בכל הישיבות.

איתן גינזבורג: מעולה.

איתן גינזבורג: כי ב-1 במאי אמרת שעד תחילת אוגוסט יסתיים כל התהליך של התזכיר.

איתן גינזבורג: עכשיו אנחנו שומעים על דצמבר.

אילן בכר: כן.

אילן בכר: אפשר להגיד שמ-1 במאי ועד היום הצלחתי להבין שהייתי באמת אופטימי מדי.

אילן בכר: מה שאמרתי אז ב-1 במאי היה מתוך רצון באמת לגמור את זה עד אוגוסט, אבל אני רואה את ההתייחסויות ואני קורא את כל ההערות ואני רואה את כל אבני המחלוקת שיש בינינו.

אילן בכר: אני חייב להגיד שגם בלי קשר לוועדה, ובאמת יש לי כבוד לוועדה, אנחנו על זה לגמרי.

אילן בכר: אנחנו מעוניינים לקדם את זה כי אנחנו צריכים את הכלי הזה.

איתן גינזבורג: ברור.

איתן גינזבורג: אני מאמין לך מאד, רק העניין הוא שביוני 2016 כבר הפצתם תזכיר אחד ובגלל חלוף הזמן ושינויים שבכוונת המשרד היה לערוך ביחס לתזכיר ולהכין תזכיר חדש.

איתן גינזבורג: עבורו מאז 6 שנים והתזכיר עוד לא מוכן.

אילן בכר: התזכיר פורסם.

אילן בכר: עכשיו פורסם.

אילן בכר: עשינו RIA ופרסמנו את התזכיר.

איתן גינזבורג: נכון.

איתן גינזבורג: צודק.

איתן גינזבורג: גם אז התזכיר הופץ, אני מזכיר, ב-2016 וזו הסיטואציה.

איתן גינזבורג: בסוף, האויב של המצוין הוא הטוב מאוד, והאויב של הטוב מאוד הוא הטוב ואפשר להגיע עד בלי סוף בדיונים אינסופיים ביחס לכל הגורמים במשק.

איתן גינזבורג: בסוף השיחות יש מי שמחליט וקובע לעצמו יעדים.

איתן גינזבורג: ובסוף אתה המנהל או סגנו, ואם לא תקבע לעצמך יעדים שבהם אתה עומד וזהו – לא תעמוד בהם לעולם.

איתן גינזבורג: אני לא יודע אם קבעת לעצמך יעדים ביחס למתי יסתיים התהליך, הזה אבל מותר גם לממשלה לקבוע לעצמה יעדים.

איתן גינזבורג: וגם אם יש הרבה גורמים בעלי אינטרסים שונים ולגיטימיים, בסוף יש את הרגולטור שקובע יעדים.

איתן גינזבורג: אני לא יודע אם אתם עובדים לפי גנט עבודה ואני לא יודע אם הצבתם לעצמכם יעדים, התחושה היא שלא.

איתן גינזבורג: ואתם תמשיכו להתקשקש בצורה הזאת עוד 6 שנים.

איתן גינזבורג: אני אומר לכם שאם לא תתחילו להציב לעצמכם יעדים של מועדים כמו שעובדים בחברות אחרות, חברות פרטיות בסקטורים אחרים, לא תצליחו להתקדם בקצב ראוי.

איתן גינזבורג: המשק ישתנה, המשק יתפתח ותגלו בעוד כמה שנים או חודשים משק שהשתנה לכם וזלג לכם בין האצבעות.

איתן גינזבורג: זה מה שיקרה.

איתן גינזבורג: פשוט צריך לקבוע אצלכם יעדים: גנט עבודה, יעדים כמו במערכות פרטיות וגם במערכות אחרות.

אילן בכר: אני במקרה גם באתי מהשוק הפרטי, אני יודע מה זה.

איתן גינזבורג: על אחת כמה וכמה.

איתן גינזבורג: אדרבא ואדרבא, אדוני.

אילן בכר: אנחנו יודעים לעבוד, יודעים מה זה מוסר עבודה.

איתן גינזבורג: אין לי ספק.

איתן גינזבורג: אני לא חושב שאתם עושים את זה מרוע.

איתן גינזבורג: אתם עושים את זה כדי להביא את המוצר הטוב ביותר.

איתן גינזבורג: אין לי ספק בכך בכלל ואני לא אומר את זה בציניות.

איתן גינזבורג: אבל מתי שהוא לכל תהליך צריך לשים סוף.

אילן בכר: מה שקרה ב-2016, אני באמת לא יודע לענות.

איתן גינזבורג: אבל אני יודע.

איתן גינזבורג: אני לא יודע לענות, אני יודע להגיד.

אילן בכר: אני לא יודע לענות מה היה ב-2016, למה זה ירד, למה זה נפל.

אילן בכר: אם היו שיקולים כאלה או אחרים, אני לא יודע.

אילן בכר: אני יכול להגיד, וזה מה שקורה, שאנחנו עובדים בצורה אינטנסיבית על החוק הזה עם יעדים ועם גנטים ועם הכול.

אילן בכר: אתה יכול להגיד לנו שאנחנו לא מציבים גנטים ויעדים ושאנחנו מתמזמזים על חוק – אבל זה לא נכון.

איתן גינזבורג: אני בטוח שאם אתה מציב לחברת אנרגיה או דלק מועד מסוים שבו היא צריכה לתת לך תשובות כאלה ואחרות - - -

אילן בכר: אני קיבלתי תשובות.

אילן בכר: אני נמצא במשא-ומתן איתן.

איתן גינזבורג: אם אתה מציב להם מועד להגשת תשובה או סנקציה מסוימת על פי חוק – אני לא יודע איזה סמכויות יש לך – או לא משנה מה זה יהיה, אתה מצפה שהם יעמדו ביעדים האלה, במועד שקבעת להם בחוק כי אתה הרגולטור ואתה קובע להם.

איתן גינזבורג: אתה אומר שבתאריך זה וזה מקבל תשובה, לא תהיה תשובה – אני מתקדם הלאה; בתאריך זה וזה אתה מתייצב לשימוע, לא יהיה לשימוע – נמשיך הלאה; בתאריך זה וזה אתה משלם את הקנס, לא תשלם את הקנס – אני אמשיך הלאה.

איתן גינזבורג: אז גם ביחס לעצמך צריך לקבוע את הדבר הזה.

איתן גינזבורג: לא יכול להיות שלחברות פרטיות אנחנו כרגולטורים ומחוקקים קובעים מועדים וזמנים אבל הזמנים שאצלנו הם המלצה.

אילן בכר: אני רוצה להוסיף.

אילן בכר: יכול להיות באמת שלא כל השכל נמצא אצלנו, למרות שאנחנו עשינו את החוק הזה.

אילן בכר: יכול להיות באמת שיש להם דברים חכמים ונכונים להעיר לנו על החוק.

אילן בכר: אני מאוד רוצה לשמוע אותם כי יכול להיות באמת שאני מפספס פה נקודה שלא ראיתי ואני שמח גם על ההערות.

אילן בכר: התהליך הזה הוא תהליך בריא של שמיעת החברות, לשמוע אותן ברצינות, לדסקס איתן, לדבר איתן על זה, ללבן את החוק ובסוף להוציא מוצר שהוא מוצר טוב.

אילן בכר: ודאי שאני יכול לקבוע שרירותית.

איתן גינזבורג: לא עניין של שרירותית.

אילן בכר: ראיתי את ההערות שלכם, באמת לא נראה לי ואני מעלה את זה איך שזה.

איתן גינזבורג: נער הייתי וגם בגרתי, הזדמן לי להיות גם שר במשרד ממשלתי שבו גם פרסמו תזכירים לחברות פרטיות בעולם התקשורת עם המון הערות והמון עניינים, והיו גם דיונים ושימוע לציבור, לחברות וכו'.

איתן גינזבורג: אני מכיר את העבודה.

איתן גינזבורג: אני רק אומר שבסוף צריך לשים לזה סוף.

איתן גינזבורג: ועכשיו לשמוע פה בדיון, אחרי שהיללתי ושיבחתי את השרה, שמשרד האנרגיה מתקדם מאוד, לשמוע עכשיו שאנחנו עוברים להביא את הצעת החוק לאישור ועדת שרים רק בדצמבר?

אילן בכר: טוב.

אילן בכר: אבל יש לנו גנט מלא של ישיבות ופגישות.

איתן גינזבורג: אני מקווה שאתם עומדים בו.

אילן בכר: אני מבין שנכוויתם ב-2016 מאתנו, אבל אני חושב שהפעם אנחנו - - -

איתן גינזבורג: לא רק מכם.

אילן בכר: הפעם אנחנו באמת על זה.

אילן בכר: ראייה לכך היא שגם ה-RIA שפרסמנו, באמת קיבלנו ביקורת מאוד טובה, מאוד עניינית ומאוד טובה על ה-RIA הזאת.

איתן גינזבורג: אני בטוח שעשיתם עבודה מעולה.

אילן בכר: אנחנו על זה.

איתן גינזבורג: אני ממש בטוח בזה.

איתן גינזבורג: אני רק אומר שקצב העבודה צריך להיות גבוה בהקשר הזה ופשוט צריך לחתוך.

איתן גינזבורג: אני מאד מעריך את הרצון להידבר ולהגיע להסכמות, זה תמיד טוב בחיים, זה יכול להימשך לנצח.

אילן בכר: רק הערה אחרונה.

אילן בכר: כמו שהקדמנו את הפרסום של התזכיר מהגנט שנתתם וכמו שעכשיו אנחנו מפספסים מאוגוסט עד סוף שנה, אם אנחנו באמת נראה שראוי כבר לפרסם את התזכיר הסופי, אז אנחנו נפרסם אותו גם לפני המועד.

איתן גינזבורג: הבקשה שלנו, שלי – אני מדבר פה ברבים כאילו אנחנו פה הרבה אנשים – היא שתאיץ את העבודה.

איתן גינזבורג: דצמבר זה הכפלת הזמן שקבעתם מראש, נראה לי לא סביר ולא הגיוני.

איתן גינזבורג: אני מבין את העבודה המקצועית והחשובה שאתם עושים, אני מבין את התהליך הטוב שאתם עושים מול החברות כדי להביא לכדי תוצר חקיקתי טוב יותר.

איתן גינזבורג: יש לי הפתעות בשבילך: גם אחרי שתגיע לתוצר חקיקתי טוב, הוא יעבור שינויים.

איתן גינזבורג: הוא יעבור שינויים בכנסת, בממשלה.

איתן גינזבורג: תשחרר.

איתן גינזבורג: מה שתוציא תחת ידיך לא יצא מתנור החקיקה איך שרצית.

איתן גינזבורג: ויש עוד תהליך חקיקה ארוך לעבור.

איתן גינזבורג: נמשיך הלאה.

לימור אבולוף: אנחנו יכולים ללכת?

איתן גינזבורג: אני פשוט מחכה לתשובת השרה.

איתן גינזבורג: רוצה ללכת?

לימור אבולוף: היועץ המשפטי כתב לי שמברור שהוא ערך, עד סוף השבוע זה יפורסם.

איתן גינזבורג: גם לי הוא כתב ואז אמר לי שיש עוד תיקון.

לימור אבולוף: היועץ המשפטי?

איתן גינזבורג: לא.

איתן גינזבורג: יועץ השר.

איתן גינזבורג: אני מחכה שהוא יסיים להקליד.

איתן גינזבורג: משרד הכלכלה איתנו?

איתן גינזבורג: נתחיל עם איסור - - -

יובל גל אביעד: ברשותך, אני יכול להתחיל עם המעליות?

יובל גל אביעד: אנחנו מדברים על חוק לשמירה על בטיחות מעליות.

יובל גל אביעד: במאי דיווחנו שאנחנו ערב פרסום תזכיר החוק.

יובל גל אביעד: אנחנו פרסמנו אותו.

יובל גל אביעד: המועד להערות הציבור חלף לא מזמן, לפני מספר ימים.

יובל גל אביעד: קיבלנו מספר הערות לא קטן.

יובל גל אביעד: בשבוע הקרוב ובשבוע הבא נדון בהערות הציבור.

יובל גל אביעד: יש גם כמה דברים שקשורים לרשות לתחרות שאנחנו צריכים לדון איתה בנושא ובמקביל אנחנו העברנו טיוטה גם למשרד המשפטים מול הרפרנטית שלנו, ואנחנו נקבע מועדים להמשך התקדמות.

יובל גל אביעד: כמו שאמרתי גם בפעם הקודמת, השרה רואה חשיבות רבה בחוק הזה.

יובל גל אביעד: גם בלשכה המשפטית וגם הגורמים המקצועיים שפה איתי, אנחנו נותנים לזה את מרב תשומת הלב.

יובל גל אביעד: זה תזכיר חוק חשוב.

יובל גל אביעד: אנחנו מודעים לזה ואנחנו מקדמים אותו.

יובל גל אביעד: מבחינת הלו"ז שאנחנו עובדים עליו, זה לוח הזמנים שכביכול מתבקש, זה 21 יום ואחר כך לקראת טיוטת חוק אנחנו מבקשים את הערות הציבור, מתקנים את מה שצריך ועובדים מול משרד המשפטים.

יובל גל אביעד: ככל שנצטרך לדווח לוועדה על ההתקדמות, אז אנחנו נעשה את זה.

יובל גל אביעד: אבל כמו שאמרתי גם פעם הקודמת, אנחנו נותנים לזה את תשומת הלב.

איתן גינזבורג: היו הרבה הערות לציבור?

יובל גל אביעד: התפרסמו שתי טיוטות RIA.

יובל גל אביעד: בטיוטה הראשונה היו כ-120 הערות הציבור ואליהן הצטרפו עוד מספר הערות ציבור שחלקן חשובות.

יובל גל אביעד: כמו שאמר קודמי פה, יש חשיבות לבחינה של ההערות כי אנחנו לומדים מתוך זה.

יובל גל אביעד: אני אציין שגם ה-RIA שלנו קיבלה ציון גבוה מאוד, היא מקיפה וטובה.

יובל גל אביעד: לכן אנחנו ממשכים בהתקדמות שלנו.

יובל גל אביעד: כשנעבור את הערות הציבור, נגבש את הטבלה ואז גם נעבוד מול משרד המשפטים, הם כבר מודעים לזה.

יובל גל אביעד: ועם כל העומס אנחנו נשתדל - - -

איתן גינזבורג: היו הרבה הערות?

יובל גל אביעד: כן, היו.

יובל גל אביעד: היו 120 בפעם הקודמת.

יובל גל אביעד: וכמה הגיעו עכשיו?

ראובן מושייב: הגיע מסמך אחד עם 120 ההתייחסויות.

איתן גינזבורג: של חבר אחת, אני מניח.

ראובן מושייב: זו קבוצה של - - -

איתן גינזבורג: אני מבין שהיא פתרה את הסיפור של מעליות פרטיות בתוך בתים לא?

דוד נגר: בעיקרון, פתרנו - - -

איתן גינזבורג: בפעם שעברה אמרתם שאתם מחכים להחלטה של השרה האם זה יחול על מעליות פרטיות או לא.

איתן גינזבורג: אמרתם שהיא אמרה שזה לאיחול על מעליות פרטיות.

איתן גינזבורג: אני מבין שההחלטה לא לשביעות רצונכם, אבל כנראה - - -

יובל גל אביעד: כמו שאמרנו, זה רק מראה שהשרה בדיוק - - -

איתן גינזבורג: הייתם כולכם באותה התנגדות כאילו היא – אז היא אישרה?

איתן גינזבורג: היא ביטלה או לא ביטלה?

יובל גל אביעד: היא אישרה את התיקון.

יובל גל אביעד: כמו שאמרתי, זה מראה שהשרה באמת מודעת לתהליכים והחליטה בדיוק בזמנים שנדרשים.

יובל גל אביעד: החוק הזה חושב לה מאוד.

יובל גל אביעד: אני יודע את זה.

דוד נגר: חלק מההתייחסויות סתרו את ההחלטה הזאת.

איתן גינזבורג: זה ברור.

איתן גינזבורג: בכל התייחסות יש נימוקים בעד ונגד.

איתן גינזבורג: יש אינטרסים שונים ומגוונים, לגיטימיים או לא.

איתן גינזבורג: אנחנו בעולם של לקיחת סיכונים וניהולם.

איתן גינזבורג: אני יכול להסביר לך למה כל אחד רוצה את מה שהוא רוצה.

איתן גינזבורג: בסוף צריך להסתכל על התמונה הגדולה – זה אתם במקרה הזה.

איתן גינזבורג: מה היעד הבא?

יובל גל אביעד: אנחנו נקבע את הפגישות מול הרפרנטית שלנו - -

איתן גינזבורג: מי הרפרנטית?

יובל גל אביעד: עדי מייעוץ וחקיקה במשרד המשפטים.

יובל גל אביעד: - - במסגרת האילוצים של חוק ההסדרים אז צריך גם לקחת את זה בחשבון.

איתן גינזבורג: מהם לוחות הזמנים שאתה מציב לעצמך?

יובל גל אביעד: כמו שאמרנו, אנחנו מציבים יעד לעצמנו.

יובל גל אביעד: אנחנו רוצים לסיים את הערות הציבור.

יובל גל אביעד: יש לנו בשבוע הבה ישיבה עם רשות התחרות, יש היבטים צרכנים וגם תחרותיים בהצעת החוק, לכן צריך להסדיר את זה.

יובל גל אביעד: אנחנו עוברים על הערות הציבור ובמקביל נקבע את הישיבות מול משרד המשפטים ונמשיך הלאה.

יובל גל אביעד: אנחנו ממשיכים לפי הסדר.

איתן גינזבורג: השאלה ששאלתי, מה היעד שהצבת לעצמך – התחלת בתשובה וברחת לי ל"יהיה בסדר".

יובל גל אביעד: אני לא יכול להגיד לך.

יובל גל אביעד: אני גם תלוי ביעדים של אנשים אחרים.

איתן גינזבורג: אתה קובע לעצמך יעד ואתה מנהל את העסק הזה.

יובל גל אביעד: היעד שלי זה באמת לסיים את הטבלה של הערות הציבור, ההתייחסות שלנו להיות שלמים עם עצמנו, כדי להמשיך הלאה.

איתן גינזבורג: כן, אבל מתי?

איתן גינזבורג: ברור שהיעד הוא לסיים.

איתן גינזבורג: אבל מתי זה?

יובל גל אביעד: בשבוע הבא אנחנו מתכוונים לסיים את הדיון על הערות הציבור.

יובל גל אביעד: זה ברור לנו.

יובל גל אביעד: כמו שאתה רואה, אנחנו עם טבלאות ואנחנו על זה עם כל העומס של חוק ההסדרים.

איתן גינזבורג: ברור לי שכולכם על זה.

איתן גינזבורג: אני הרי צריך לעקוב אחריכם כדי שעבודתי תבוצע כמו שאתם רוצים שעבודתכם תבוצע.

איתן גינזבורג: אני צריך לדעת שבעוד חודש ניפגש כאן ואני אגיד: אוקיי, עמדתם ביעד שהצבתם לכם או לא?

איתן גינזבורג: האם אתם מתקדמים בקצב שאפשר לכבד אותו או שצריך לאתגר אותו.

יובל גל אביעד: מה שתלוי במשרד פנימה, מה שתלוי בי ותלוי בחברים שלי כאן, אנחנו אומרים שבשבוע הבא אנחנו רוצים לסיים עם כל הערות הציבור, לגבש את הטיוטה הסופית מבחינתנו ולהתחיל דיונים עם משרד המשפטים גם בתוך הלו"ז של חוק ההסדרים – למינהל הבטיחות יש לא מעט בחוק הזה.

יובל גל אביעד: אני מקווה שנסיים עם זה.

יובל גל אביעד: אני תלוי גם במשרד המשפטים, וגם לו יש את האילוצים שלו.

יובל גל אביעד: אנחנו מתקדמים באמת בקצב, לפי מה שצריך.

איתן גינזבורג: כבר קבעתם עם משרד המשפטים פגישה?

יובל גל אביעד: לא קבענו, אבל כבר דיברתי איתם.

יובל גל אביעד: אני רוצה להאמין שזה יהיה קל יותר ממה שזה, כי הצעת החוק הזאת עברה קריאה ראשונה כבר בשנת 2017.

יובל גל אביעד: אנחנו הוספנו וגרענו מספר סעיפים מהצעת החוק הזאת, מהתזכיר, ועשינו את ההתאמות הנדרשות, בכל זאת עברו המון שנים ותבניות חקיקה כאלו ואחרות.

יובל גל אביעד: אני מקווה שהכלל לא ייפתח ונישאר רק עם השינויים.

איתן גינזבורג: את זה יקבע שר המשפטים?

יובל גל אביעד: כן.

איתן גינזבורג: שוחחת עם עדי ועוד לא קבעת פגישה.

יובל גל אביעד: לא קבענו עדיין, אבל אנחנו נקבע.

יובל גל אביעד: מבחינתי, אני מאוד סומך עליה.

איתן גינזבורג: גם אני מאוד.

איתן גינזבורג: אני פשוט תוהה מתי תתקיים.

איתן גינזבורג: מתי אתה מעריך שתתקיים?

יובל גל אביעד: בשבועיים הקרובים אני לא בטוח שזה יתקיים.

יובל גל אביעד: בכל זאת יש לו"ז עמוס עם חוק ההסדרים, אז אני גם לא רוצה לקבוע לה את הלו"ז.

יובל גל אביעד: אבל צריך לעבור על זה, לראות אם השינויים מבחינתם הם שינויים קריטיים.

יובל גל אביעד: מבחינתי הם לא, אבל יכול להיות שמבחינתם כן.

יובל גל אביעד: היא רפרנטית קבועה שלנו והיא תעשה את מה שצריך מבחינת משרד המשפטים.

איתן גינזבורג: אחרי שהיא עוברת על זה ואנחנו אופטימיים והיא רפרנטית מעולה שמאשרת כל מה שאתם רוצים – בהנחה, רק בהנחה.

יובל גל אביעד: היא מעולה.

איתן גינזבורג: אמרתי.

איתן גינזבורג: אני לא מדבר רק בציניות.

איתן גינזבורג: אמרתי שהיא רפרנטית מעולה, ובהנחה שתאשר את כל מה שאתם רוצים, מה השלב הבא.

איתן גינזבורג: זאת השאלה.

יובל גל אביעד: חייב לציין שהיא מאוד קשובה והיא מטפלת בדברים ולא מזניחה אותם.

יובל גל אביעד: אבל שוב פעם, אני לא רוצה ללמד סנגוריה על משרד המשפטים.

איתן גינזבורג: אני רוצה להבין את התהליך.

איתן גינזבורג: אחרי שהיא עוברת על - - -

יובל גל אביעד: זה תלוי.

יובל גל אביעד: אם יש שם דברים קריטיים, היא מחויבת להעביר למחלקות אחרות במשרד המשפטים: הגנת הפרטיות, כל מה שקשור.

יובל גל אביעד: יכול להיות שיש דברים שנפתחו מחדש.

יובל גל אביעד: אני רוצה להאמין שהדברים לא נפתחו מחדש והשינויים הם לא שינויים כל-כך קריטיים.

איתן גינזבורג: הגנת הפרטיות במעליות?

יובל גל אביעד: יש כל מיני היבטים.

יובל גל אביעד: יש היבטים של תחרות, יש היבטים של הגנת הצרכן, יש כל מיני דברים.

יובל גל אביעד: אתה רוצה להיכנס לבית – אני לא יודע, יש כל מיני דברים.

איל זנדברג: אני לא אומר שזה בעיה, מושגית אם אתה תוהה איפה נתקלים בזה, כשמפקחים נכנסים לשטח פרטי.

איל זנדברג: זה קורה הרבה ולכן מן הסתם זה פתיר.

יובל גל אביעד: אני רוצה להאמין שזה לא.

איתן גינזבורג: בהנחה והכל נפתר במשרד המשפטים, מה התהליך?

יובל גל אביעד: אם הכול בסדר, אז השלב הבא זה הגשת טיוטת חוק לוועדת שרים לאישור לקריאה ראשונה.

איתן גינזבורג: משרד התחבורה, אני לא רוצה לעכב אתכם יתר על המידה.

איתן גינזבורג: תודה רבה על ההשתתפות.

איתן גינזבורג: שימו גז במהירות המותרת, אבל המקסימלית.

איתן גינזבורג: תודה.

איתן גינזבורג: השרה הבטיחה שזה יפורסם השבוע, בתחילת השבוע הבא.

איתן גינזבורג: אני ממש אודה לכם – ניסיתי לסחוט את הלימון בכל דרך, טיפות לא יצאו – אז אני ממש אודה לכם - - -

יובל גל אביעד: הדבר היחיד שאני יכול להבטיח הוא שאנחנו באמת על זה.

איתן גינזבורג: אני יודע.

איתן גינזבורג: כל מי שכאן, ברור לי שהוא ממש רוצה לגמור את הסאגה הזאת.

יובל גל אביעד: כן, אבל כמו שראית, ניסינו לעמוד בזמנים שהצבנו לעצמנו גם בפעם הקודמת.

יובל גל אביעד: פרסמנו את תזכיר החוק בזמן, סיימנו את ה-RIA - - - לבטיחות בעבודה יש הרבה חוקים שכרגע - - -

איתן גינזבורג: אני ממש משבח אתכם על זה.

איתן גינזבורג: אני רק אומר שעכשיו צריך לגייס גם את עדי שגם כך אתם דיאלנה – אתם יודעים מה זה דיאלנה, נכון?

יובל גל אביעד: אנחנו נעדכן.

איתן גינזבורג: אני מעודד אתכם לגייס את עדי, לראות מה חשוב מאוד להתעקש עליו, על מה אפשר לוותר בהתעקשויות ולהביא את תוצאה לוועדת השרים בכל זמן שאול.

איתן גינזבורג: טוב, נעבור לצו צעצועים מסוכנים.

אסתר חלפון: יש לנו חדשות משמחות היום להביא לוועדה.

אסתר חלפון: תיקון חוק כלי ירייה, כל מה שמדובר על איירסופט, עבר קריאה ראשונה בוועדה לביטחון פנים.

אסתר חלפון: כידוע לעולנו זה הישג משמעותי מאוד מאוד, היו הרבה דיונים בין בט"פ לבין משרד הכלכלה בכל העניין אל האיירסופט.

אסתר חלפון: זה מה שעיכב גם בעבר את הקידום של החוק של הצעצועים המסוכנים.

אסתר חלפון: לבסוף, היום הסאגה הזאת הסתיימה.

אסתר חלפון: באותה נשימה זה גם היה יום מקסים לפרסם RIA, אז היום המשרד יצא בפרסום להערות הציבור ל-30 יום, כך שלמעשה - - -

איתן גינזבורג: למה אי-אפשר פחות?

אסתר חלפון: לא יודעת לענות על זה.

איתן גינזבורג: שמענו קודם על מישהו שפרסם 21 יום.

עידו בן יצחק: תזכיר זה 21 יום.

איל זנדברג: 30 יום קלנדרי זה 21 ימי עבודה.

אסתר חלפון: זה מה שנאמר לי על-ידי המשנה ליועץ המשפטי.

איתן גינזבורג: לי כתבה השרה שביקשתם פטור מ-RIA ולא קיבלתם.

אסתר חלפון: נכון.

אסתר חלפון: זה היה בעבר.

איתן גינזבורג: לא יודע ממי ביקשתם פטור.

איתן גינזבורג: אין להם בכלל סמכות לתת פטור.

אסתר חלפון: זה היה בעבר הרחוק.

אסתר חלפון: בזמנו, כשניסו להעביר את החוק, עדיין לא היה את העניין של חובת RIA.

אסתר חלפון: זה נפל בגלל הסיפור של האיירסופט לפני הקריאה השנייה.

אסתר חלפון: למעשה זה חזר אחורה, הכנסת התפזרה ואז כשזה חזר ביקשנו פטור מ-RIA אך לא קיבלנו ולכן נדרשנו לפרסם RIA בל זאת.

איתן גינזבורג: מתי מתחילה ה-RIA?

אסתר חלפון: היום.

אסתר חלפון: היום זה פורסם באתר המשרד ונשלח לבעלי עניין בתקווה לאסוף את כל ההערות - - -

איתן גינזבורג: כבר התחלתם לגבש טיוטת תזכיר?

אסתר חלפון: אני מניחה שיש.

אסתר חלפון: הרי היה כבר בעבר.

איתן גינזבורג: כן, אבל את רק מניחה, את לא באמת יודעת.

אסתר חלפון: זה מה שנאמר לי.

איתן גינזבורג: מה תפקידך?

אסתר חלפון: אני מתמחה של הלשכה המשפטית.

אסתר חלפון: עורכת הדין שהייתה צריכה להגיע היום, לצערה לא יכלה להגיע בשל התחייבויות קודמות.

אסתר חלפון: אבל אני כאן כדי לתת מה שאני יכולה.

אסתר חלפון: ככל הידוע לי – שאלתי, בררתי וקראתי – הטיוטה שהייתה בעבר היא הטיוטה שאנחנו הולכים איתה ומחכים להערות הציבור.

אסתר חלפון: ככל שיהיו הערות ספציפיות, אנחנו כמובן נתייחס בהתאם.

אסתר חלפון: יש טיוטה מגובשת עוד מ-2018.

עידו בן יצחק: לא הבנתי.

עידו בן יצחק: האיירסופט אושר היום בוועדה אבל את הדין ודברים שלכם עם משרד לביטחון הפנים סיימתם כבר מזמן בהקשר הזה.

עידו בן יצחק: לא כל-כך יודע למה האיירסופט עיכב בשלב הזה.

עידו בן יצחק: אני מבין למה הוא עיכב בשלבים יותר מוקדמים.

אסתר חלפון: לכן אמרתי שיש כמה דברים שמחים שקרו.

אסתר חלפון: בשלב הקודם האיירסופט עיכב ובסופו של דבר זה היה הסעיף האחרון שהיו עליו דיונים ולא הגיעו להסכמות בין המשרדים וזה נפל.

אסתר חלפון: עכשיו האיירסופט יוצא ואנחנו מתקדמים עם חוק הצעצועים המסוכנים בלי קשר.

איתן גינזבורג: חוק האיירסופט היה מונח על שולחן הכנסת כבר חודשים ארוכים.

איתן גינזבורג: זה לא קשור בכלל לצו הפיקוח או לחוק שאתם רוצים לקדם.

איתן גינזבורג: לא מבין למה הדבר תלוי בדבר.

איתן גינזבורג: כבר ניתקתם את האיירסופט, הגשתם הצעת חוק לגביו, נותרו שאר יתר הזרים והם היו תקועים.

איתן גינזבורג: למה לשמוח על האיירסופט שהוא לא קשור למה שאתם צריכים לעשות?

אסתר חלפון: לא שמחנו.

אסתר חלפון: אמרתי שיש כאן

אסתר חלפון: שני דברים - - -

איתן גינזבורג: ציינת את זה כאילו יש בשורה – זה לא קשור לאירוע.

אסתר חלפון: אנחנו רואים את זה כקשור כי בזמנו נפלה טיוטת החוק - - -

איתן גינזבורג: אבל בזמנו זה היה ב-2017.

אסתר חלפון: כן.

אסתר חלפון: אז עכשיו יצא כך באותו יום.

אסתר חלפון: העברתי לוועדה הקודמת התחייבות שעד סוף מאי תפורסם ה-RIA.

אסתר חלפון: אומנם עכשיו לא סוף מאי, אך היא פורסמה בתחילת יוני.

אסתר חלפון: זה ההישג הגדול בהקשר הזה.

אסתר חלפון: מבחינתנו, גם עניין שהאיירסופט שעבר משמח את ליבנו.

איתן גינזבורג: אני שמח שאתם שמחים על האיירסופט.

איתן גינזבורג: אני חושב שאתם צריכים להתמקד בדברים שקשורים אליכם עכשיו וזה עניין קידום החוק.

איתן גינזבורג: נעבור הלאה ליהלומים.

איתן גינזבורג: יהלומים, אני כולי כולי גלינג, גלינג, גלינג, צ'ינג, צ'ינג, צ'ינג – איך השיר?

איתן גינזבורג: אתה מכיר את השיר, איל?

איל זנדברג: אילולא הייתי רוצה להיות קשוב לדיוני הוועדה, הייתי גולש עכשיו לבדוק אבל אני לא מרשה לעצמי.

איתן גינזבורג: השיר יהלומים של נועה קירל.

אסתר חלפון: הנושא נמצא כרגע בתהליך עבודה מול משרד המשפטים.

אסתר חלפון: אנחנו מתואמים עם איל, עם רוני קאופמן הרפרנטית שלנו.

אסתר חלפון: להבנתי אנחנו עושים את מרב המאמצים מול משרד המשפטים כדי לסיים דברים אחרונים כדי שנוכל לסיים את ההדברות ולהביא טיוטת חוק לאישור.

איתן גינזבורג: בפעם שעברה אמרתם שעברתם את הנוסח למשרד המשפטים.

איתן גינזבורג: משרד המשפטים אמר שלא קיבל את זה.

איתן גינזבורג: ההכרעה היא שמשרד המשטים צדק כי הוא לא באמת קיבל את זה.

איתן גינזבורג: אני רק רוצה להבין משני המשרדים, האם התיאומים מול המשרד הסתיימו?

איל זנדברג: זה העדכון שקיבלתי לקראת הישיבה.

איל זנדברג: בתחילת אפריל קיבלנו גרסה מתוקנת של החוק.

איל זנדברג: בתחילת מאי הרפרנטים הרלוונטיים במחלקה הכלכלית בייעוץ וחקיקה העבירה בחזרה הערות על אותה גרסה ואנחנו ממתינים בפינג-פונג העבודה הרגילה, שולחים הערות ואז משייפים ומצמצמים את הפערים ואולי כבר אין פערים.

איתן גינזבורג: יופי.

איל זנדברג: אנחנו ממתינים לקבל נוסח מתוקן שיכול להיות שנתן מענה לכל הבעיות, שם זה עומד.

איתן גינזבורג: אז אנחנו ביוני, אחרי מאי.

איתן גינזבורג: יש לכם הערות למה שמשרד המשפטים העיר לכם?

אסתר חלפון: לפי מה שהבנתי, באמת כמו שאיל אמר, ניתן מענה להערות.

אסתר חלפון: קיבלנו הערות וענינו.

אסתר חלפון: אני לא יודעת להגיד בדיוק איפה זה נמצא.

איתן גינזבורג: אז מה זה עוזר שלא יודעים להגיד בדיוק?

איתן גינזבורג: איך אני יכול לבצע את עבודתי נאמנה אם אני לא יודע בדיוק מה התשובות?

איתן גינזבורג: מה הועילו חכמים?

איתן גינזבורג: בסדר לשלוח נציג, אבל אני צריך גם את התשובות האלה.

אסתר חלפון: להבנתי המשרד עושה את מיטב המאמצים, זה מה שנאמר לי, כדי לקדם את זה.

איתן גינזבורג: בסדר.

איתן גינזבורג: אלה מילים שיכולתם גם לשלוח עם יונת דואר – מגיעה, לא מגיעה.

איתן גינזבורג: כולם עושים מאמצים טובים אבל בסוף אני לא באמת יודע מה קורה.

איתן גינזבורג: אני באמת לא יודע מה קורה.

איתן גינזבורג: עוד שבוע-שבועיים לדיון הבא?

איתן גינזבורג: אני לא מבין.

איתן גינזבורג: נזמין אותם שוב לישיבה הקרובה, לא בעוד חודש, שיסבירו לנו.

איתן גינזבורג: אני מקווה שעד אז הם יקדמו את הנושא הזה, את השיח מול משרד המשפטים ואולי אפילו יביאו אותו לכדי סיום.

איתן גינזבורג: כמו שאמר, אולי אפילו הם קיבלו את ההערות והכול הוטמע והכול בסדר ואולי לא.

איתן גינזבורג: אז יש את השבועיים האלה להשלים את הפער הזה מול רומי ולהביא את הדבר לכדי סיום.

איתן גינזבורג: סיום זה כבר להביא את הצעת החוק לוועדת שרים, אנחנו אחרי תזכיר פה.

איתן גינזבורג: נזמין אותם לעוד שבועיים ושיביאו נציג רלוונטי.

איתן גינזבורג: בפעם שעברה היה פה מנהל האגף.

עידו בן יצחק: נכון.

איתן גינזבורג: האחרון זה משרד האוצר.

איתן גינזבורג: מי ממשרד האוצר?

איתן גינזבורג: מה קורה עם חוק נכסי נפקדים?

עמית שטואבר: אנחנו כמובן שעושים מאמצים.

עמית שטואבר: יש דיונים שמתקיימים בדרגים הבכירים ביותר שאני מכיר מבחינת ההיבטים המשפטיים של הנושא.

עמית שטואבר: לא צריך להכביר מילים, זה נושא מורכב שיש לו כל מיני היבטים כאלה ואחרים שלא נוגעים רק למשרד האוצר אלא למגוון של משרדים וגופים.

עמית שטואבר: אני מקווה שבזמן הקרוב תתקבל החלטה כזו או אחרת לאן מתקדמים עם ההיבטים האלה.

איתן גינזבורג: עד היום העמדה שהממשלה הייתה שלא צריך לתקן את החוק וביטול מצב חירום באופן כזה כי הוא לא יפגע בתוקף של החוק.

עמית שטואבר: אני מוכן לאמץ את העמדה הזו.

איתן גינזבורג: זו הייתה העמדה של הממשלה בעבר.

איתן גינזבורג: הייתי שמח לדעת מדוע השתנתה ולמה צריך לתקן את החוק.

עמית שטואבר: אני לא מכיר עמדה שאומרת שלא תהיה השפעה.

איתן גינזבורג: אומר לך פה נציג משרד המשפטים שבעבר זו הייתה העמדה.

עמית שטואבר: אני מדבר על 2022.

עמית שטואבר: אני לא מכיר עמדה כזו.

איתן גינזבורג: אדם שעוזב מחר את ישראל ועובר לסוריה או מצרים, האפוטרופוס על נכסי נפקדים יתפוס את נכסיו?

עמית שטואבר: אתה רוצה להיכנס לרזולוציה מה האפוטרופוס - - -

איתן גינזבורג: אני שואל, אני רוצה להבין.

עמית שטואבר: אני סגן בלשכה המשפטית שאחראי על נושא נכסי נפקדים.

עמית שטואבר: אני כמובן לא מחליף את האפוטרופוס עצמו ואת פעולותיו.

עמית שטואבר: כמובן נדבר ברמת המאקרו ולא איזה מקרה ספציפי.

עמית שטואבר: כמובן שכיום כשהחוק חל האפוטרופוס פועל בהתאם להוראות החוק ובהתאם לתכליות שלו וגם כמובן בהתאם להיסטוריה ולמדיניות שהוא קבע לעצמו.

עמית שטואבר: אבל ככלל, בן-אדם שיוצא מגבולות ישראל שלא בהיתר, לא בהרשאה חוקית ולא חס ושלום בחטיפה כזו או אחרת, יש לזה נפקויות ביחס לחוק נכסי נפקדים.

עידו בן יצחק: הנפקויות הן שיתפסו לו את הנכסים ב-2022.

עידו בן יצחק: זה לא חוק שבו נאמר כמו חוקים אחרים שהם בתוקף כל עוד יש מצב חירום אחרת הכול בטל.

עידו בן יצחק: הקשר למצב החירום הוא בתוך ההגדרה של נפקד, שאומר שמי שעזב את ישראל ב-כ"ט בנובמבר 1947 ועד שיפקע מצב החירום.

עידו בן יצחק: זאת אומרת שאם מחר פוקע מצב החירום, מי שעזב עזב, אבל מי שלמחרת בבוקר עוזב, אתה עדיין תרצה לתפוס לו את הנכסים?

עמית שטואבר: זו לא הייתה השאלה.

עמית שטואבר: השאלה של כבוד היושב-ראש הייתה לגבי המצב החוקי הקיים היום.

איתן גינזבורג: אני שואל על מצב בו יתבטל מצב החירום.

עמית שטואבר: התבטל מצב החירום זה אירוע אחר.

איתן גינזבורג: אבל על זה אנחנו מדברים.

עמית שטואבר: לא התיימרתי כרגע להיכנס לדיון מהותי ביחס לחוק.

עמית שטואבר: אפשר לעשות את זה אם כבוד היושב-ראש מעוניין בכך והיועץ המשפטי, כמובן.

עמית שטואבר: אלה עניינים שהם מורכבים אבל הם ניתנים להסבר.

עמית שטואבר: לגבי מה יקרה אם מצב החירום יפוג לחוק נכסי נפקדים.

עמית שטואבר: גם בהתאם לפסיקה, גם בהתאם לדברי ההסבר יש מספר תכליות שהן לא מתמצות רק במצב חירום כזה או אחר.

עמית שטואבר: זאת אומרת, יש כאן עוד היבטים נוספים.

עמית שטואבר: ההיבטים האלה נשקלים על-ידי גורמי מקצוע מכלל המשרדים והגורמים המשפטים הכי בכירים והם גם יובאו – וזו הכוונה לפחות – לגורמים יותר בכירים במידת הצורך בשביל לדון בכל אותם נושאים.

עמית שטואבר: עכשיו, אני לא מעוניין להרחיב מעבר לזה ביחס להיבטים כי יש להם נפקויות כאלה ואחרות שאנחנו בשלב הזה פחות מעניינים להפוך אותן לפומביות.

איתן גינזבורג: אחלה.

איתן גינזבורג: אבל אנחנו עוקבים אחרי החוק הזה משנת 2010 ואולי לפני כן.

איתן גינזבורג: העמדה של הממשלה השתנתה ואני מכבד את זה.

איתן גינזבורג: אפשר להתעמק.

איתן גינזבורג: אתה לא רוצה להתעמק - - -

עמית שטואבר: כבוד היושב-ראש, אני איתך מוכן להתעמק בכל דבר כמו בתכנון ובנייה שעשינו בהסדרים, גם בנושא הזה, מה שתבקש.

עמית שטואבר: אני הגעתי בעצמי, כמו שאתה רואה.

איתן גינזבורג: כן.

איתן גינזבורג: אבל השתנתה עמדת המדינה.

איתן גינזבורג: אני מכבד את עמדת המדינה, אבל אני רוצה להבין.

איתן גינזבורג: אתם רוצים להעלות את זה ליועצת משפטית, אני מבין.

עמית שטואבר: אנחנו נעלה את זה לגורמים הרלוונטיים.

איתן גינזבורג: מי הם הגורמים הרלוונטיים?

עמית שטואבר: אז כמובן בהיבטים האלה זה כנראה יעלה לגורם הבכיר ביותר, זה היועצת המשפטית לממשלה.

עמית שטואבר: אבל הרבה לפני כן זה גם לגורמים האחרים.

איתן גינזבורג: מי הם?

עמית שטואבר: הגורמים המדיניים.

איתן גינזבורג: די, אי-אפשר ככה.

איתן גינזבורג: יש לכל גורם במדינה הזאת תפקיד ושם.

איתן גינזבורג: עם מי צריך לדבר?

איתן גינזבורג: אני לא יכול ככה: אנחנו עושים כמיטב יכולתנו, נביא את זה לגורמים מדיניים, נביא את זה בהקדם האפשרי.

איתן גינזבורג: אל תתחמק, תגיד את הדברים.

עמית שטואבר: אתה רואה שאני פה.

עמית שטואבר: גם לא ביקשתי להיות ראשון, למרות שאנחנו בישיבות הסדרים לפי הנחיית שר האוצר ומשרד המשפטים.

איתן גינזבורג: היית מבקש ומקבל פרוטקציה.

עמית שטואבר: תודה.

עמית שטואבר: מבחינה משפטית כמובן שהמשנים ליועמ"ש מעורבים אישית - - -

איתן גינזבורג: מה?

איתן גינזבורג: כרמית?

עמית שטואבר: גם כרמית, גם אביטל סומפולינסקי, גם איל כמובן.

איתן גינזבורג: כולכם ביחד עוסקים בזה?

עמית שטואבר: זה נושא שהוא מעורר ומצריך שיתוף פעולה וסיעור מוחות, המוחות הנכונים והטובים שכרגע נמצאים בתפקיד ואיל כמובן שמלווה את הנושא הזה מראשיתו.

עמית שטואבר: אז התקיימו דיונים בעניין הזה ואנחנו מתכוונים גם להביא את זה ללשכת השר אצלנו.

עמית שטואבר: לשכת השר מכירה את הדיון שמתקיים פה עכשיו.

עמית שטואבר: מכיוון שהנושא עצמו, החוק עצמו מעורר גם היבטים שלא קשורים רק למשרד האוצר, על אף ששר האוצר הוא השר המופקד על החוק, זה לא כמו שיתוף ציבור בלבד, יש כאן היבטים נוספים, משרד רוה"מ מעורב, משרד המשפטים כמובן, משרד החוץ.

עמית שטואבר: אלה דברים שדורשים פעילות בין-משרדית ואנחנו על זה לחלוטין ואיל גם לא נותן לנו לא להיות על זה וגם כבוד היושב-ראש.

עמית שטואבר: זה מצריך דיון שהוא כבר התחיל לעשות וכרגע צריך לעלות לדרגים היותר גבוהים.

איתן גינזבורג: בוא נלך להתחלה, בוא נגיד מה נעשה עד עכשיו, אני חושב שזו הפעם הראשונה שאנחנו דנים בגופו של חוק, נכון?

עידו בן יצחק: בחוק הזה - - -

איתן גינזבורג: מה נעשה עד עכשיו ומה הסטטוס?

איתן גינזבורג: מה נעשה?

איתן גינזבורג: מה עשיתם?

איתן גינזבורג: איזה דיונים קיימתם עד עכשיו כדי להבין את המסגרת המשפטית ושבעקבות אותו דיון החלטתם לעבור לשלב הבא שהוא, אני לא יודע מה, עברתם פה את כל המשנים, אחרי זה היועצת המשפטית לממשלה, צריך לדבר עם שר האוצר, להגיע לרוה"מ, אולי לשר בטחון.

איתן גינזבורג: עזוב את כל זה, פשוט גורמים שאי-אפשר להגיע אליהם.

איתן גינזבורג: בוא נדבר מה שאנחנו יכולים להגיע אליו.

איתן גינזבורג: מה עשיתם?

איתן גינזבורג: איזה דיון קיימתם?

עמית שטואבר: נערכו דיונים ביחס - - -

איתן גינזבורג: באוצר?

איתן גינזבורג: עם אפוטרופוס?

עמית שטואבר: היו דיונים גם בתוך האוצר כמובן וגם מחוצה לו, גם בשיתוף משרד המשפטים, גם בהתכתבויות.

עמית שטואבר: רק לאחרונה באמת נערך דיון ממש במשרד המשפטים בהשתתפות כל הגורמים הרלוונטיים.

עמית שטואבר: ואני אומר שוב לאדוני היושב-ראש שאנחנו מתכוונים בעקבות אותו דיון להעלות את הנושא בפני שר האוצר ולגבש מתווה פעולה.

עמית שטואבר: אבל חשוב לי להדגיש ואתה גם מכיר את חוק נכסי נפקדים ואת התכליות שלו, את ההיסטוריה החקיקתית שלו ואת הצורך כזה או אחר שיכול להיות קיים ויכול להיות שלא, מבין שמדובר באירוע ובחקיקה שהיא לא חקיקת מעליות, בלי לפגוע בחקיקת מעליות.

עמית שטואבר: זה נושא שהוא מורכב ובעל היבטים נוספים.

איתן גינזבורג: אתה רוצה שנהפוך את הישיבה לחסויה כדי שתוכל לדבר בצורה חופשית?

איתן גינזבורג: אני שואל אם זה יהיה לך יותר נוח.

איתן גינזבורג: אני מרגיש, איל, שמנסים ללכת סביב הנקודה בלי לדבר עליה ואני לא מצליח להבין שום דבר בתוך האירוע הזה.

איתן גינזבורג: אני מציע לו ברצינות, אנחנו סיימנו עם כל המשרדים, נשארתם אתם לבד.

איתן גינזבורג: אפשר לשחרר את כלכלה, אפשר לשחרר את כל מה שצריך, את רוה"מ שהיה פה ופיקח עלינו כמו שצריך ולסגור את הדיון הזה ולדבר על זה חופשי.

איתן גינזבורג: אני רוצה להבין מה קורה.

איתן גינזבורג: אני לא הבנתי מה קורה עם החוק הזה.

איל זנדברג: אני מבין.

איל זנדברג: אם רוצים לעשות דיון סודי זה לא לי לקבוע.

איל זנדברג: אבל בואו נבחין אם אנחנו עוסקים כרגע במהות או בהליך, גם לגבי הצעות חוק אחרות.

איל זנדברג: ברור שהמהות היא מורכבת.

איל זנדברג: לגבי ההליך, אני מבין שאדוני צריך לקבל תשובות לגבי מה צפוי, מה מתוכנן ומיהו הגורם הממשלתי שאחראי על הובלת המהלך.

איל זנדברג: על זה אפשר לתת תשובות.

איתן גינזבורג: אבל אין לי אותן.

איתן גינזבורג: אנחנו כבר רבע שעה בדיון ועדיין אין.

איל זנדברג: אנחנו קופצים פה בין השאלות המהותיות שאני מציע לפחות כרגע - - -

איתן גינזבורג: אני פתחתי איתם כיוון שלוועדה הזאת נאמר בעבר שהמצב חירום לא נוגע לחוק הזה, אפשר להתקדם.

איתן גינזבורג: היה פה יושב-ראש אחר בעידן אחר, ב-2010 – אגיד לך תאריך מדויק אם תרצה, אתה תצחק, ב-7 ביוני.

איתן גינזבורג: מה התאריך היום?

עידו בן יצחק: ה-7 ביוני.

איל זנדברג: זה לא מקרי.

איתן גינזבורג: לא.

איתן גינזבורג: תכננו.

איתן גינזבורג: ב-7 ביוני לפני 12 שנים נאמר משהו.

איתן גינזבורג: זה לגיטימי שתשתנה מדיניות ממשלתית.

איתן גינזבורג: ממש לגיטימי.

איתן גינזבורג: אבל בהינתן כך, אני רוצה להבין את האירוע עכשיו.

איל זנדברג: האירוע שהדבר נבחן.

איל זנדברג: אדוני, לגבי התהליך אני מבין וזה מה שאני שואל את כל המשרדים וגם פה, צריכה להינתן תשובה לשאלה מי הוא הגורם במשרדי שמחר קם בבוקר – מבחינתך היום קם בבוקר ואתמול – וגורם לכך שההכרעות תתקבלנה.

איל זנדברג: את זה אני מבין.

איל זנדברג: זו תשובה שאני לא יודע אם צריך לחסות או לא לחסות.

איתן גינזבורג: תגידו לי אתם אם צריך לחסות.

עידו בן יצחק: אנחנו צריכים להבין איזה הכרעות צריכות להתקבל.

עידו בן יצחק: כמו שלגבי המעליות אנחנו רוצים לדעת שהמעליות בבתים הפרטיים ושרצינו לדעת על המאבק בטרור, אם הסמכויות השתנו.

איל זנדברג: פה אני חושב שיש פער מסוים.

איל זנדברג: בהקשר הזה, ההכרעה היא כמו לגבי כל חוק: האם צריך לערוך תיקון חקיקה לפני שאפשר לנתק אותו מהזיקה, אם זה תיקון גדול או לא גדול או שלא צריך לעשות תיקון בכלל.

איל זנדברג: זה מה שבודקים לגבי כל חוק, זה התוכן.

איל זנדברג: התוכן הפרטיקולרי, מה הם השיקולים ששוקלים בהקשר הזה, נראה לי שאין הכרח.

איל זנדברג: כמובן שלא בידי לקבוע, אבל לא נראה שיש הכרח לדון בהם כאן ועכשיו בשיקולים האלה, עמית יתקן אותי, זה מה שאנחנו אומרים.

איל זנדברג: עדיין צריך להיות ברור שמישהו מטפל בהליך, יש לו לוח זמנים כמו שאדוני מבקש, כמו שהוועדה מבקשת, מכל שאר המשרדים.

איל זנדברג: אבל מה התוכן של ההכרעה?

איל זנדברג: נראה לי שדווקא בגלל הרקע שהשתנה ובגלל ההקשר הרגיש, נראה לי שלדון בתוכן של ההכרעה לא יהיה במקום.

איל זנדברג: לא בתוך שהפורום - - -

איתן גינזבורג: לא.

איתן גינזבורג: אני אגיד שני דברים.

איתן גינזבורג: יכול להיותו שהפורום צריך להצטמצם בהקשר הזה.

איתן גינזבורג: מכיוון שזו עדיין ועדה משותפת של שתי ועדות שעוסקת בעניין הכרזת מצב חירום, זה כן הפורום לדון גם במהות, ככל שהוועדה תחשוב שצריך.

איל זנדברג: התכוונתי מבחינת המוזמנים.

איתן גינזבורג: אני מבין, אני מבין.

איתן גינזבורג: רק אני אומר כקונטקסט, אם יש פורום שצריך לדון בנושא הזה גם לגופו ולא רק לעניין הפרוצדורלי, זה הפורום.

איל זנדברג: אבל אנחנו לא בשלים לדבר הזה.

איתן גינזבורג: אני מבין.

איתן גינזבורג: לא התכוונתי לכך, לא הגיעו הגורמים הרלוונטיים.

איל זנדברג: בדרך כלל, ועדת המעקב עוסקת במעקב בעיקר אחרי ההליך.

איל זנדברג: זה לא שאסור לה לשאול שאלות על המהות, אבל כאן השאלות כבדות משקל כיוון שהן עדיין מתבשלות.

איל זנדברג: לאור העובדה שבעבר הייתה עמדה אחרת, חוץ מלהכניס אתכם לתוך החדר, לתוך דיונים שכרגע מתבשלים והעמדות עדיין לא התגבשו מספיק, אז אני לא חושב שזה – אתם יכולים לשאול שאלות ואנחנו באים פה לסייע, אבל זה לא נראה לי השלב הרלוונטי לקיים את הדיון המהותי על שיקולים כאלה ואחרים.

איל זנדברג: אנחנו נשיב כמובן לכל שאלה שנישאל.

עמית שטואבר: היה לי חשוב, כבוד היושב-ראש, להגיע בעצמי כדי שתראה ושהוועדה תיווכח שהגורמים שנדרשים מטפלים בזה וגם מגיעים אליך לוועדה.

עמית שטואבר: זה אחד.

עמית שטואבר: והדבר השני, בגלל שזה בדיונים פנימיים וגם הגורמים הרלוונטיים לא נמצאים כאן כרגע, אז אני חושב שזה יקדים מאוד המאוחר.

עמית שטואבר: אלה ממש דיונים פנימיים.

איתן גינזבורג: אז אני לא אכנס לגופם של דברים.

איתן גינזבורג: נכנס לפרוצדורה, פה אין בעיה.

איתן גינזבורג: עכשיו בואו נדבר מההתחלה.

איתן גינזבורג: קיימתם דיונים והחלטתם להעלות את זה לשר.

איתן גינזבורג: האם הם צריכים לעשות עוד דיונים מקצועיים ביניכם?

איתן גינזבורג: מה השלב הבא?

איתן גינזבורג: קבעתם כבר פגישה אצל השר?

עמית שטואבר: השלב הבא, אחרי הסיכום של הדיונים הפנימיים - - -

איתן גינזבורג: כבר סוכם?

עמית שטואבר: עדיין לא סוכם סופית.

עמית שטואבר: נעלה עם זה ללשכת השר ונציג לו את זה.

איתן גינזבורג: מתי זה יסוכם בצורה סופית?

איתן גינזבורג: בואו נתחיל מההתחלה.

איתן גינזבורג: מי הגורם, מי האיש שאחראי על החוק הזה?

עמית שטואבר: שר האוצר הוא השר שאחראי - - -

איתן גינזבורג: לא, לא.

איתן גינזבורג: מי הגורם במשרד האוצר שאחראי על החוק הזה?

איתן גינזבורג: מי עובד עליו?

עמית שטואבר: האפוטרופוס לנכסי נפקדים הוא הגורם המקצועי.

איתן גינזבורג: הוא זה שתפקידו עכשיו ליצור חקיקה חדשה או להוביל את המהלך הממשלתי ביחד איתך – עמית, שאלה אמיתית, אתה רוצה שאני אודה לכל המוזמנים ונישאר פה לבד?

איתן גינזבורג: אפשר.

עמית שטואבר: כן.

איתן גינזבורג: אוקיי.

איתן גינזבורג: אני מודה לכל מי שהגיע מכל משרדי הממשלה.

איתן גינזבורג: תודה על הזמן שלכם ועל המאמצים ותמסרו דרישת שלום וניפגש בעוד כך וכך זמן.

איתן גינזבורג: תודה.